ມີການຮ້ອງຂໍ ໃຫ້ນຳສົບ ທ່ານວັງປາວ ໄປຝັງທີ່ ສຸສານແຫ່ງຊາດ ສຫລ
ສະມາຊິກລັດຖະສະພາສະຫະລັດຮ້ອງຂໍ ໃຫ້ມີການອະນຸຍາດໃຫ້ນຳເອົາສົບຂອງ ມື້ລາງທ່ານວັງປາວໄປຝັງທີ່ສຸສານແຫ່ງຊາດ ສະຫະລັດ.
ສະມາຊິກລັດຖະສະພາສະຫະລັດຫຼາຍໆທ່ານໄດ້ຮ້ອງຂໍຕໍ່ພວກເຈົ້າໜ້າທີ່ລັດຖະບານກາງ ສະຫະລັດ ໃຫ້ມີການຍົກເວັ້ນທີ່ຈະອະນຸຍາດໃຫ້ນຳເອົາສົບມື້ລາງນາຍພົນວັງປາວ ຜູ້ນຳ ຂອງຊາວລາວເຜົ່າມົ້ງ ຊຶ່ງເປັນພັນທະມິດທີ່ສຳຄັນຂອງສະຫະລັດ ໃນປາງສົງຄາມຫວຽດ ນາມນັ້ນ ໄປຝັງທີ່ສຸສານແຫ່ງຊາດອາຣ໌ລິງຕັນຂອງສະຫະລັດ ທ່ານ Jim Costa ສະມາຊິກສະພາຕໍ່າຈາກລັດກາລີຟໍເນຍກ່າວວ່າອະດີດນາຍພົນແຫ່ງ ກອງທັບລາດຊະອານາຈັກລາວທ່ານນີ້ ມີສິດທີ່ຈະຖືກນຳໄປຝັງຢ່າງສົມກຽດຍ້ອນການ ໃຫ້ຄວາມຊ່ອຍເຫຼືອຂອງທ່ານ ຕໍ່ກຳລັງສະຫະລັດ ໃນລະຫວ່າງສົງຄາມຫວຽດນາມ ນອກນັ້ນ ທ່ານ Costa ຍັງໄດ້ກ່າວອ້າງເຖິງການປະຕິບັດງານ ໃນຍຸກຫຼັງສົງຄາມຂອງ ທ່ານວັງປາວໃນການຊ່ອຍໃຫ້ຊາວມົ້ງຈຳນວນຫຼາຍພັນຄົນເຂົ້າມາຕັ້ງຖິ່ນຖານໃນຫຼາຍໆ ຫົວເມືອງຂອງສະຫະລັດ ນາຍພົນວັງປາວໄດ້ເສຍຊີວິດໃນສັບປະດາແລ້ວ ທີ່ລັດກາລີຟໍເນຍຮວມ ອາຍຸໄດ້ 81 ປີ ສະມາຊິກສະພາຕໍ່າຂອງສະຫະລັດອີກຫຼາຍໆທ່ານໄດ້ຮ່ວມສົມທົບກັບທ່ານ Costa ໃນ ການຮຽກຮ້ອງທີ່ວ່ານີ້ ຢູ່ໃນຈົດໝາຍສະບັບນຶ່ງທີ່ສົ່ງໄປຫາລັດຖະມົນຕີປ້ອງກັນປະເທດ ສະຫະລັດທ່ານ Robert Gates ແລະລັດຖະມົນຕີກິດຈະການນັກລົບເກົ່າ ທ່ານ Eric Shinseki ທ່ານນາຍພົນວັງປາວເຄີຍເປັນຜູ້ນຳພາກຳລັງພິເສດໃນຊຸມປີ 1960 ແລະ 1970 ໃນການ ເຮັດສົງຄາມລັບຕໍ່ຕ້ານກຳລັງຫວຽດນາມເໜືອແລະຝ່າຍປະເທດລາວທີ່ໄດ້ຮັບເງິນສະໜັບ ສະໜຸນຈາກສະຫະລັດ ທ່ານໄດ້ອົບພະຍົບເຂົ້າມາຢູ່ສະຫະລັດໃນປີ 1975 ຫຼັງຈາກຝ່າຍ ຄອມມູນິສໄດ້ຂັບໄລ່ລັດຖະບານແຫ່ງລາດຊະອານາຈັກລາວອອກຈາກອຳນາດ